
SUĠĠERIMENTI
Il-Kumitat għal-Libertajiet Ċivili, il-Ġustizzja u l-Intern jistieden lill-Kumitat għall-Kontroll tal-Baġit, bħala l-kumitat responsabbli, biex jinkorpora s-suġġerimenti li ġejjin fil-mozzjoni għal riżoluzzjoni tiegħu:
1.	Jilqa’ l-fatt li l-Qorti tal-Awdituri (il-“Qorti”) iddikjarat it-tranżazzjonijiet li fuqhom huma bbażati l-kontijiet annwali tal-Aġenzija tal-Unjoni Ewropea għat-Tmexxija Operattiva ta’ Sistemi tal-IT fuq Skala Kbira fl-Ispazju ta’ Libertà, Sigurtà u Ġustizzja (l-“eu-LISA”) għas-sena finanzjarja 2022 bħala legali u regolari fl-aspetti materjali kollha; 
2.	Jiddispjaċih li, fl-2022, ammont ta’ EUR 17,8-il miljun, li jirrappreżenta 4,8 % tat-total tal-approprjazzjonijiet ta’ pagament totali disponibbli, kien infiq mhux konformi li qabeż il-livell limitu ta’ materjalità stabbilit għall-awditu, u għalhekk dan wassal lill-Qorti biex tagħti opinjoni kwalifikata dwar il-legalità u r-regolarità tal-pagamenti, wara l-opinjonijiet kwalifikati dwar l-irregolarità tal-pagamenti tal-eu-LISA fl-2020 u l-2021; jiddispjaċih li diversi osservazzjonijiet tal-Qorti minn snin preċedenti għadhom għaddejjin; jistieden lill-eu-LISA ssegwi l-osservazzjonijiet tal-Qorti u żżid l-isforzi biex timplimenta azzjonijiet korrettivi fil-każijiet kollha li fadal ta’ nuqqas ta’ konformità u tirrapporta lill-awtorità ta’ kwittanza dwar il-progress miksub; 
3.	Jinnota bi tħassib l-osservazzjonijiet tal-Qorti dwar il-legalità u r-regolarità tat-tranżazzjonijiet, dwar is-sistemi ta’ ġestjoni u kontroll, u dwar il-ġestjoni baġitarja filwaqt li jinnota li r-rati għolja rikorrenti ta’ riporti, li jirrappreżentaw EUR 14,4-il miljun tal-approprjazzjonijiet ta’ impenn tal-2022 riportati għall-2023, jikkontradixxu l-prinċipju baġitarju tal-annwalità u jindikaw problemi strutturali fil-proċess baġitarju u fiċ-ċiklu ta’ implimentazzjoni; 
4.	Jiddispjaċih li diversi pagamenti tal-2022 kienu marbuta ma’ tliet kuntratti inkluż kuntratt speċifiku wieħed ta’ EUR 40 miljun, li nstab li kienu irregolari fl-2021 u l-2022; jinnota t-tweġibiet tal-eu-LISA li jistipulaw li n-numru ta’ kuntratti irregolari ġew riveduti u emendati jew ma ġewx estiżi sal-2023;
5.	Jinnota b’dispjaċir li, mid-disa’ osservazzjonijiet tal-Qorti tal-2017, l-2018 u l-2021, waħda biss ingħalqet; jirrikonoxxi li l-eu-LISA żviluppat pjan ta’ azzjoni biex tindirizza s-sitt osservazzjonijiet li għaddejjin mill-2021; jitlob implimentazzjoni sħiħa ta’ dan il-pjan ta’ azzjoni; jistieden lill-eu-LISA tindirizza bis-sħiħ l-osservazzjonijiet tal-Qorti u tirrapporta dwar il-progress miksub;
6.	Jinnota l-kooperazzjoni tal-eu-LISA mal-aġenziji tal-UE, speċjalment mal-Aġenzija Ewropea għall-Gwardja tal-Fruntiera u tal-Kosta (FRONTEX) dwar l-iżvilupp tal-ETIAS, mal-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) dwar l-implimentazzjoni tar-regolamenti dwar is-SIS (riformulazzjoni), l-EES, l-ETIAS u l-interoperabbiltà, mal-Aġenzija tal-Unjoni Ewropea għall-Kooperazzjoni fil-Ġustizzja Kriminali (Eurojust) dwar l-implimentazzjoni tal-ECRIS-TCN u l-e-CODEX, ir-regolamenti dwar l-interoperabbiltà u l-koordinazzjoni ta’ attivitajiet relatati mad-diġitalizzazzjoni tal-kooperazzjoni ġudizzjarja, mal-Aġenzija tal-Unjoni Ewropea għall-Ażil (EUAA) dwar l-implimentazzjoni tar-regolament tal-Kummissjoni dwar in-network ta’ komunikazzjoni elettronika “DubliNet”, mal-Aġenzija tal-Unjoni Ewropea għat-Taħriġ fl-Infurzar tal-Liġi (CEPOL) dwar l-organizzazzjoni ta’ korsijiet ta’ taħriġ konġunti dwar l-użu tas-sistemi tal-Ġustizzja u l-Affarijiet Interni (ĠAI) u mal-Aġenzija tal-Unjoni Ewropea għad-Drittijiet Fundamentali (FRA) dwar l-organizzazzjoni ta’ korsijiet ta’ taħriġ konġunti li jenfasizzaw l-aspett tad-drittijiet fundamentali fil-ġestjoni tas-sistemi ta’ informazzjoni tal-ĠAI; iħeġġeġ lill-eu-LISA tkompli l-kooperazzjoni tagħha mal-aġenziji tal-UE; 
7.	Jinnota l-provvista kontinwa ta’ servizzi ta’ hosting għas-sistemi ta’ riżerva tal-Frontex u l-Aġenzija tal-Unjoni Ewropea għall-Ażil; jinnota l-iżvilupp u l-implimentazzjoni taċ-“ċentru tad-data bħala servizz” għaċ-ċentralizzazzjoni tal-ġestjoni operattiva, il-monitoraġġ u l-ippjanar tal-kapaċità tal-infrastruttura tal-IT użata mis-sistemi tal-ĠAI; jilqa’ l-progress li sar fit-tħejjijiet għaċ-ċentru tad-data modulari futur li se jipprovdi kapaċità ta’ riżerva addizzjonali u żieda fil-kapaċità ta’ 50 % għall-hosting ta’ sistemi ġodda tal-ĠAI; ifakkar fl-importanza tal-konformità mal-leġiżlazzjoni tal-UE b’mod partikolari f’termini ta’ protezzjoni tad-data.

LI R-RAPPORTEUR GĦAL OPINJONI RĊIEVA KONTRIBUT MINGĦANDHOM

